По повод Петковден – Празник на Нова Загора, ще се проведе фестивал  „Фолклорна омая“ 

Фолклорът на всеки народ е съвкупност от песни, танци, свирни, пословици и поговорки, приказки и обичаи. През годините той се променя и обогатява, но продължава да носи душевността на хората, които са го създали. В различните области на България фолклорът и народното творчество имат своите характерни белези, с които се открояват. Оригиналните и неподправени автентични народни песни и танци днес могат да се видят и чуят по време на големите фолклорни събори и фестивали в различните краища на България. Затова с огромно вълнение Ви каним, всички Вас - любителите на народното и танцово изкуство, на 14 октомври – Петковден, в Нова Загора, където за първа година ще се проведе фестивал  „Фолклорна омая“, организиран от Община Нова Загора и Танцова школа „All steps – Всички стъпки“, гр. Нова Загора. Събитието  е една от кулминациите в празничната програма на града и ще се състои на площад „Свобода“ в родния ни град. Фестивалът не е с конкурсен характер и право на участие имат любителски школи, клубове и състави от страната, изучаващи български народни хора. Организаторите са подготвили за всички любителски колективи грамота за участие и много изненади, с надежда догодина отново да гостуват на новозагорска сцена. 

